Φιλέτα πέρκας στο τηγάνι με πράσα
Νόστιμη και λαχταριστή ψαροφαγία, διά χειρός Ντίνας Νικολάου.
3 κουτ. σούπας ελαιόλαδο, 3 πράσα (το λευκό και το τρυφερό πράσινο μέρος), σε πολύ λεπτές ροδέλες, 2 φρέσκα κρεμμυδάκια (το λευκό και το τρυφερό πράσινο μέρος), ψιλοκομμένα ή 1 μικρό ξερό κρεμμύδι, πολύ ψιλοκομμένο, 1 κουτ. γλυκού κάρι απαλό (προαιρετικά), αλάτι, φρεσκοτριμμένο πιπέρι, 1/2 φλιτζ. τσαγιού ψιλοκομμένος μαϊντανός, 4 κουτ. σούπας αλεύρι για όλες τις χρήσεις, περίπου 1 κιλό φιλέτα πέρκας, κομμένα σε 4 κομμάτια ή 4 φέτες σφυρίδας, 4 κουτ. σούπας ελαιόλαδο, 1/2 φλιτζ. τσαγιού λευκό κρασί, 1½ κουτ. γλυκού κάρι απαλό (προαιρετικά), αλάτι, φρεσκοτριμμένο πιπέρι, 1 φλιτζ. τσαγιού νερό, 2 κουτ. σούπας αγελαδινό γιαούρτι ανακατεμένο με 1 κουτ. σούπας γάλα
Για να φτιάξουμε φιλέτα πέρκας στο τηγάνι με πράσα, αρχικά ζεσταίνουμε το ελαιόλαδο, σε μια κατσαρόλα, σε μέτρια φωτιά.Προσθέτουμε τα πράσα και τα κρεμμυδάκια, πασπαλίζουμε με αλάτι (για να βγάλουν τα υγρά τους και να μαραθούν αργά χωρίς να ροδίσουν) και τα σοτάρουμε για 8-9 λεπτά. Δοκιμάζουμε και αν τα θέλουμε πιο μαλακά προσθέτουμε λίγο νερό και συνεχίζουμε το μαγείρεμα μέχρι να μαλακώσουν καταπώς μας αρέσει. Στο τέλος, προσθέτουμε το κάρι (αν το βάλουμε), πιπέρι και τον μαϊντανό, ανακατεύουμε και αποσύρουμε από τη φωτιά.Αλευρώνουμε τις φέτες πέρκας. Επειδή σε κανένα οικιακό τηγάνι δεν χωρούν και τα 4 κομμάτια πέρκας ταυτόχρονα, τότε ακολουθούμε την ίδια διαδικασία βάζοντας 2 φέτες κάθε φορά και μοιράζοντας τα υπόλοιπα υλικά, ώστε να μαγειρευτούν σωστά. Ζεσταίνουμε, λοιπόν, το λάδι στο τηγάνι σε μέτρια προς δυνατή φωτιά και σοτάρουμε τις φέτες πέρκας για 2 λεπτά από κάθε πλευρά, ώσπου να ροδίσουν. Προσθέτουμε το κρεμμύδι και σβήνουμε με το κρασί.Προσθέτουμε το κάρι (αν βάλουμε), αλάτι, πιπέρι και το νερό, ανακατεύουμε απαλά τη σάλτσα και μαγειρεύουμε για 10 λεπτά περίπου, σε μέτρια φωτιά, ώσπου να μαλακώσει η πέρκα και να δέσει η σάλτσα. Λίγο πριν αποσύρουμε το σκεύος από τη φωτιά, προσθέτουμε το μείγμα γιαουρτιού. Ανακινούμε το τηγάνι για να απλωθεί παντού η σάλτσα.Σερβίρουμε, τα φιλέτα πέρκας, αμέσως συνοδεύοντας με τα πράσα.
Κρεμμύδι,Πέρκα,Πράσα